Imaginile care au amuzat internetul! Polițistul Valer Kovacs a înregistrat cu bodycam-ul clipa în care a oprit în trafic un șofer care vorbea la telefon, apoi a postat filmarea în mediul online, unde a devenit virală. Conducătorul auto i-ar fi răspuns soției lui, care îi povestea de pregătirile pentru sărbătorile pascale. Sigur că, nu era momentul potrivit să poarte o astfel de discuție, lucru pe care i l-a explicat omul legii! Convorbirea lor a stârnit reacții pline de ironie pe Facebook!
Un șofer a fost tras pe dreapta, după ce Poliția l-a văzut cu telefonul la ureche în timp ce conducea. După ce l-a oprit, polițistul Valer Kovacs l-a întrebat: „Ce urgență aveați să vorbiți la telefon?”.
În acel moment, conducătorul auto a spus: „M-a luat și poliția cu sarmalele tale!”. Acesta fusese sunat de soție, care-i povestea de pregătirile de Paște. Subiectul principal al celor doi erau sarmalele, detaliu care a stârnit amuzamentul internauților. După ce l-a identificat pe șofer, omul legii i-a cerut telefonul pentru a discuta cu soția acestuia. A întrebat-o despre pregătirile sarmalelor, apoi i-a dat un sfat pe un ton jovial: „Foarte bine că sunteți gospodină, dar lăsați soțul să conducă”.
„M-aș bucura să vedeți în fiecare polițist român un real sprijin și să vă mândriți cu noi”, a adăugat polițistul.
Șoferul a primit un avertisment din partea polițistului, apoi și-a văzut de drum. Povestea lui amuzantă a fost postată pe rețelele de socializare, ca drept exemplu pentru gospodinele care-și sună soții atunci când ei se află la volan, dar și pentru șoferii care vorbesc la telefon în momentul în care conduc. Pot pune în pericol atât viața lor, cât și a altor participanți la trafic.
Utilizatorii de pe Facebook nu s-au putut abține de la comentarii după ce au văzut întreaga poveste.
„Respect! Ți-e și drag să te oprească un așa agent de poliție… Și dacă îți da amenda nu te poți supăra pe el”, a comentat cineva.
„Respect, un polițist de care are nevoie România și la fel ar trebui să fie toți polițiștii din țară!”, a scris altcineva.